
בספיחי ריחות ט"ו בשבט 

בשם הבעש"ט...שמעתי ממורי שאם נזדמן שראה דבר עבירה (או שמע על אחד), יבחין שיש בו שמץ עבירה זו ושירגיש לתקן את עצמו (תולדות יעקב יוסף, לך לך).
שמעתי בשם מורי זלה"ה ביאור משנה "איזה חכם הלומד מכל אדם" על פי משל, המסתכל במראה יודע חסרונו וכו', כך ברואה חסרון זולתו יודע שיש בו שמץ מנהו וכו'. ודברי פי חכם חן (תולדות יעקב יוסף, פקודי).
הבעל שם טוב אמר כי האיש אשר הוא נקי לגמרי, ולא פגם כלל מעולם אפילו כל שהוא, אי אפשר לו לראות רע בשום אדם, או שישמע מרע שיעשה שום אדם, כי לא יזמין לו השם יתברך לראות רע או לשמוע שום רע, ולכן כשרואה האדם איזה איש שעושה רע, או שמספרים לפניו מאיזה איש שעשה רע, ידע בבירור שיש בו שמץ מנהו מאותו הדבר עצמו, ואף אם הוא צדיק, מכל מקום יש בו קצת דקצת מאותו ענין, והזמין לו השם יתברך ראיה זו או שמיעה זו, כדי שישים אל לבו לשוב ולתקן הפגם ההוא, ועל ידי זה ישוב גם האיש הזה העושה רע, כי הוא תלוי בו, ולכן אין לאדם לדבר לשון הרע על חבירו אף שראה אותו עובר עבירה, או ששמע מאיש מהימן שעשה עבירה, דהא מזה שהוא ראה או שמע הדבר ההוא, מזה יראה שמסתמא גם בו עצמו יש מקצת מאותו הדבר, ומוטל עליו לתקן אצלו הדבר ההוא, ועל ידי זה יתוקן גם האיש העושה רע וכו' (ערבי נחל, לך לך).
...אמר הרב בוצינא קדישא איש אלקי הבעש"ט ז"ל נשמתו בגנזי מרומים, שאין במציאות שיהיה אדם רואה לאחד עובר עבירה אא"כ יש בו שמץ מנהו מאותו עבירה עצמה או דוגמתה. על דרך משל, אם רואה לאחד שבא על אשת איש מסתמא שיש בו שמץ מזה, מעין אותו עבירה, והיינו גאוה. שאמרו חז"ל (סוטה ד, ב) כל המתגאה כאילו בא על אשת איש, או שרואה שעובד עבודה זרה מסתמא יש בו שמץ מזה והיינו כעם שאמרו ז"ל כל הכועס כאילו עובד ע"ז, ועל דרך זה בכל העבירות. ומראין לו מן השמים כדי שיזכור ויעשה תשובה...
...ואמרו מגידי אמת שפעם אחת ראה הבעש"ט הקדוש נבג"מ לאחד שחילל שבת, פשפש ומצא בעצמו, ששימש עם צורבא מרבנן, טרם שלמד [הצורבא מרבנן] ממנו דברי תורה, והיינו חילול שבת כי תלמיד חכם דומה לשבת" (שם).

[bookmark: _gjdgxs]ליקו"מ תנינא תורה ח' ...כִּי כְּשֶׁהַמּוֹכִיחַ אֵינוֹ רָאוּי לְהוֹכִיחַ, אֲזַי לֹא דַּי שֶׁאֵינוֹ מוֹעִיל בְּתוֹכַחְתּוֹ, אַף גַּם הוּא מַבְאִישׁ רֵיחַ שֶׁל הַנְּשָׁמוֹת הַשּׁוֹמְעִים תּוֹכַחְתּוֹ. כִּי עַל - יְדֵי תּוֹכַחְתּוֹ הוּא מְעוֹרֵר הָרֵיחַ רַע שֶׁל הַמַּעֲשִׂים רָעִים וּמִדּוֹת רָעוֹת שֶׁל הָאֲנָשִׁים שֶׁהוּא מוֹכִיחָם. כְּמוֹ כְּשֶׁמֻּנָּח אֵיזֶה דָּבָר שֶׁיֵּשׁ לוֹ רֵיחַ שֶׁאֵינוֹ טוֹב, כָּל זְמַן שֶׁאֵין מְזִיזִין אוֹתוֹ הַדָּבָר, אֵין מַרְגִּישִׁין הָרֵיחַ רַע, אֲבָל כְּשֶׁמַּתְחִילִין לְהָזִיז אוֹתוֹ הַדָּבָר, אֲזַי מְעוֹרְרִין הָרֵיחַ רַע; כְּמוֹ - כֵן עַל - יְדֵי תּוֹכָחָה שֶׁל מִי שֶׁאֵינוֹ רָאוּי לְהוֹכִיחַ, עַל - יְדֵי - זֶה מְזִיזִין וּמְעוֹרְרִין הָרֵיחַ רַע שֶׁל הַמַּעֲשִׂים רָעִים וּמִדּוֹת רָעוֹת שֶׁל הָאֲנָשִׁים שֶׁמּוֹכִיחָם, וְעַל - כֵּן הוּא מַבְאִישׁ רֵיחָם, וְעַל - יְדֵי - זֶה הוּא מַחֲלִישׁ אֶת הַנְּשָׁמוֹת שֶׁלָּהֶם, וְעַל - יְדֵי - זֶה נִפְסָק הַשֶּׁפַע מִכָּל הָעוֹלָמוֹת, הַתְּלוּיִים בְּאֵלּוּ הַנְּשָׁמוֹת. כִּי עִקָּר יְנִיקַת הַנְּשָׁמָה הוּא מֵהָרֵיחַ. כְּמוֹ שֶׁאָמְרוּ רַבּוֹתֵינוּ, זִכְרוֹנָם לִבְרָכָה (בְּרָכוֹת מ"ג:): 'מִנַּיִן שֶׁמְּבָרְכִין עַל הָרֵיחַ, שֶׁנֶּאֱמַר: "כֹּל הַנְּשָׁמָה תְּהַלֵּל יָהּ". אֵיזֶהוּ דָּבָר שֶׁהַנְּשָׁמָה נֶהֱנֵית מִמֶּנּוּ וְלֹא הַגּוּף, הֱוֵי אוֹמֵר: זֶה הָרֵיחַ'. וְעַל - כֵּן עַל - יְדֵי זֶה הַמּוֹכִיחַ, שֶׁהוּא מַבְאִישׁ רֵיחָם, עַל - יְדֵי - זֶה נֶחֱלֶשֶׁת הַנְּשָׁמָה, שֶׁיְּנִיקָתָהּ מֵהָרֵיחַ כַּנַּ"ל, וּמִמֵּילָא נִפְסָק הַשֶּׁפַע מִכָּל הָעוֹלָמוֹת הַתְּלוּיִים בָּהֶם:
אֲבָל כְּשֶׁהַמּוֹכִיחַ רָאוּי לְהוֹכִיחַ, אֲזַי אַדְּרַבָּא, הוּא מוֹסִיף וְנוֹתֵן רֵיחַ טוֹב בְּהַנְּשָׁמוֹת עַל - יְדֵי תּוֹכַחְתּוֹ. כִּי הַתּוֹכָחָה צְרִיכָה לִהְיוֹת בִּבְחִינַת הַתּוֹכָחָה שֶׁל משֶׁה, שֶׁהוֹכִיחַ אֶת יִשְׂרָאֵל עַל מַעֲשֵׂה הָעֵגֶל, שֶׁעַל - יְדֵי תּוֹכַחְתּוֹ נָתַן בָּהֶם רֵיחַ טוֹב, אֲבָל כְּשֶׁהַמּוֹכִיחַ רָאוּי לְהוֹכִיחַ, אֲזַי אַדְּרַבָּא, הוּא מוֹסִיף וְנוֹתֵן רֵיחַ טוֹב בְּהַנְּשָׁמוֹת עַל - יְדֵי תּוֹכַחְתּוֹ...כִּי עִקָּר יְנִיקַת הַנְּשָׁמָה הִיא מֵהָרֵיחַ כַּנַּ"ל, כִּי עַל - יְדֵי קוֹל הַמּוֹכִיחַ שֶׁהוּא רָאוּי, עַל - יְדֵי - זֶה הוּא נוֹתֵן רֵיחַ טוֹב בְּהַנְּשָׁמוֹת, שֶׁהוּא בְּחִינַת מְזוֹנָא דְּנִשְׁמָתָא כַּנַּ"ל... 

'צדיק אוכל לשבע נפשו' בנקודה זו אנחנו פוגשים תובנה שנייה הלקוחה מספרי חסידות וקבלה וכרוכה בט"ו בשבט. תובנה זו נסמכת על דברי ספר יצירה שם נאמר על חודש שבט: 'המליך אות צ' בלעיטה ... וצר בהם שבט בשנה...' (ראו פרי צדיק לר"ח שבט אות ג-ד). אמירה זו התפרשה על תיקון האכילה - אכילת הפירות של ט"ו בשבט אמורה לתקן את חטא האכילה של אדם הראשון. מה משמעות הדבר?
האות של חודש שבט היא האות צ', המזכירה לנו מיד את הפסוק 'צדיק אכל לשבע נפשו' (משלי יג, כה). הצדיק האמיתי הוא זה שיודע לאכול ולהיות שבע. הוא איננו נופל לבולמוס של אכילה, נפשו מגיעה לנקודת השובע והוא יודע מתי להפסיק. מאידך, הוא איננו סגפן. הוא איננו בז לקדושה שבחומר, הוא יודע לפגשה בתוך הפה, ויודע גם מתי ראוי להפסיק. הלעיטה, לעומת זאת, מזכירה לנו את עשיו הבא עייף מן השדה ומבקש  'הלעיטני נא מן האדום האדום הזה כי עייף אנוכי' (בראשית כה, ל). הלעיטה היא האכילה הגסה, ולא בכדי היא אכילתו של הצייד, איש השדה. הלועט איננו שבע לעולם, משום שמטרת אכילתו איננה השובע, אלא עצם הלעיטה והניכוס השתלטני שבה. זהו החטא הקדמון, חטא עץ הדעת, הרצון 'להיות כאלוהים', לשלוט באמצעות הידע האינסטרומנטלי והמנוכר...[הרב שג"ר]

שירת העשבים: מרשימות של הרב שג"ר...העולם מלא בצלילים, הקולות הבסיסייים של הבריאה. רשרוש העלים,  הרוח הנוהמת ודואבת, הגשם הדולף על הגג, רעש מפל המים, שכשוך השלולית, בעבוע המים, המית גלי הים, זמזום דבורים, ציוצים, 
המוסיקליות של העולם.
אנו מוצאים קוהרנטיות בין הקול למוצאו, יללת החתול הינה יללה חתולית, כך נביחת הכלב, מתרפסת, מתחנפת או מאיימת ואומרת אל תקרבו אלי. 
ישנו הצליל היסודי של הבריאה, הוא הצליל של הנצח, הצליל של השתיקה. זו איננה שתיקה של כלום, של העדר או ריקנות. אלא שתיקת הנצח.
הצלילים של הטבע פשוטים בדרך כלל. 
שירת הצפרים איננה מורכבת. שיר פשוט. 
הדבר בא לכלל ביטוי בציורי טבע דומם. הטבע מזלף סביבו את השקט והסבלנות של הנצח. 
...המוסיקה משפיעה על הרגש. קולמוס הנפש. 
היא איננה עוברת דרך המושגיות והדיבור, אלא פונה ישירות אל הנפש. שפת הנפש. מוסיקה מרגיעה, מעוררת תשוקה, מלאת יראת כבוד, שמחה, עליזות נוסטלגיה. 
הנוסטלגיה איננה שייכת לסיבות, היא מצב הרוח עצמו. 
המוסיקה הינה מצב של הרוח. לכן היא שפת הנפש, משום שהנפש לכשעצמה איננה עדיין באותיות. 
במוסיקה אנו נמצאים בעולם אחדותי שלפני השפה, ומכאן כוח המשיכה וההשפעה העצומה של המוסיקה. 
היא שייכת לאותו אזור שבו עדיין איננו מנותקים באמצעות השפה. 
אנו קולטים את המוסיקה כפי שבעל החיים קולט את הקול. 
ההבעה, מישהו ישיר לפי התווים, אך הזמר ששר יש בו מלאות. 
זאת הצליליות של המוסיקה שאיננה זהה לטונים שלו. 
צליליות זו נמצאת כבר אצל הצייר אור בכלי.
כך גם תנועות היסוד של הטבע עלות העלים, תנועת העננים, נדנוד העשבים, הללו מלאים הבעה. 
הטבע מביע, זה לא רק העשב לכשעצמו. 
גם לא רק האווירה שסביבו.
הוא איננו נמצא מבודד ומנותק לעצמו.
הקול איננה הדבר עצמו, אלא הבעה ומסירה שהדבר מוסר את עצמו. 
אין הפרדה בין הצליל לבין מובנו.
הכלי בטל לאור. 
למי הטבע מדבר? למי הוא מוסר את עצמו? 
תאמרו – לאדם. מגלה הוא לאדם משהו שהאדם  שכח. זה פן אחד של הדברים. 
הוא מתנקז לאדם ומחפש באדם את לשונו. זה פן נוסף. 
השדה שר, העשבים שרים. אך שירה הינה תמיד יחס גומלין. היא לא נמצאת בבידוד. שר הוא את עצמו, אך את מובנה היא מקבלת בכך שהיא פונה אל מחוץ לעצמו. שר הוא לאלוקים. לנצח.
לכל מקום יש אופי, אווירה.  הוא מאיר באופן מסוים כזה ולא אחר. זולף  וזולג  החוצה, ומזליף אנרגיה כלפי חוץ. כך גם החכמה. ההארה הזאת איננה מכונסת בעצמה, אלא היא פונה אלינו. אומרת לנו. רומזת. ישנה הדדיות. הדברים מתחברים אחד לשני. 
אך הוא עשוי להיות גם חסר קול ווקלי, 'בלי נשמע קולם'.  בהקשר זה הוא יהיה זליגה של אנרגיה צנועה של הרוח... 
